લોકશાહીનો પાયાનો સિદ્ધાંત સમત્વ છે. દરેક નાગરિક સમાન ગૌરવનો અધિકારી છે. પુસ્તકોનાં પાને પડી રહેલા આ સિદ્ધાંતને અમલમાં લાવવો એ જ રાષ્ટ્રીય ચારિત્ર્ય. નાગરિક ગૌરવના પાયામાં સામાજિક વલણો, કેળવણી અને આર્થિક સ્રોતોની વહેંચણી અગત્યનાં પરિબળો છે. વર્ગ-જાતિ, ભાષા, વ્યવસાય જેવા માનદંડોથી થતા સામાજિક વિભાજનને યુક્તિપૂર્વક રોકવું પડશે. એકાત્મ માનસિકતાના નિર્માણની પ્રક્રિયામાં શિક્ષણ બહુ જ રચનાત્મક ભૂમિકા ભજવી શકે. યુવાઓમાં જેવા ભાવવિશ્વનું નિર્માણ થશે, તેવું બનશે ભાવિ રાષ્ટ્ર.